शाहजहांपुर | अमृतसर से टाटानगर जा रही जलियावाला बाग एक्सप्रेस ट्रेन में शनिवार तड़के सिगरेट पीने से मना करने पर एक महिला की पीट-पीट कर हत्या कर दी गई। उत्तर प्रदेश के बरेली रेलवे स्टेशन के पास सिगरेट पीने को लेकर तीन युवकों का महिला चिंता देवी (50) से विवाद हो गया। महिला के बेटे राहुल ने विरोध किया तो युवक हमलावर हो गए। उन्होंने महिला, उसके बेेटे व बहू की पिटाई कर दी। हादसे में महिला के गंभीर चोटें आईं। मारपीट करने वाले दो युवक चेन पुलिंग करके रास्ते में उतरकर भाग गए, जबकि एक को यात्रियों ने जीआरपी की मदद से पकड़ लिया। ट्रेन शाहजहांपुर स्टेशन पर पहुंची तो महिला को जिला अस्पताल भेजा गया, जहां उसे मृत घोषित कर दिया गया। बिहार के डेहरी आनसोन के मखरिन गांव की रहने वाली चिंता देवी का बेटा राहुल जालंधर में नौकरी करता है। छठ पूजा पर वह अपने बेटे राहुल और बहू बबिता के साथ जलियावाला बाग ट्रेन के जनरल कोच में बैठकर घर जा रही थीं।